આવો જ એક પ્રસંગ શ્રાવણમાં જોવા મળ્યો હતો. જે અંતર્ગત એક કાપાલિકને પોતાના ગુરુ દ્વારા જે રીતે નિર્દેશ મળ્યો હતો તે રીતે તેને અંતિમ પ્રકારની સાધના કરવાની હતી. તે માટે તેને આસામથી હિમાલયની ચોક્કસ ગુફામાં પહોંચવાનું હતું. તે પોતાના ગુરુનાં નિર્દેશ મુજબ આગળ વધી રહ્યો હતો. ગુરુના કહેવાથી હાથમાં કદી કોઈ પૈસા પણ ગ્રહણ કરવાના હતા નહીં. એટલે આ કાપાલિક પોતાની અંગત કહી શકાય એટલું કપાલ હાથમાં લઈને ચાલી રહ્યો હતો. એક ટ્રક ચાલક તેને મળી ગયો. આ ટ્રક ચાલક આ કાપાલિકને જોયા, પછી થોડો આગળ ગયો અને બ્રક મારીને ટ્રકને ઊભો રાખી દીધો. તેણે કહ્યું કે બાબાજી હું હિમાલયનાં પ્રવેશ એવા હરિદ્વાર એક દિવસ રોકાઈને ઋષિકેશ સુધી જવાનો છું. શું આપને આવવું છે? પેલા ટ્રકચાલકની વાત સાંભળીને તરત જ એ કાપાલિકે હકારમાં જવાબ આપી દીધો. હવે બન્યું એવું કે આ ટ્રકનો ચાલક છેલ્લા ત્રણ દિવસથી સતત ટ્રક ચલાવીને પોતાના ગંતવ્ય સુધી ઝડપીમાં ઝડપી પહોંચી શકાય તેવા હેતુથી આગળ વધી રહ્યો હતો.